CELEX: 32022D1223
Language: sk
Date: 2022-07-12 00:00:00
Title: Rozhodnutie Rady (EÚ) 2022/1223 z 12. júla 2022 o pridelení finančných prostriedkov, ktorých viazanosť bola v rámci projektov realizovaných z 10. a 11. Európskeho rozvojového fondu zrušená, na účely financovania opatrení na riešenie krízy v oblasti potravinovej bezpečnosti a hospodárskeho otrasu v afrických, karibských a tichomorských krajinách (AKT) po ruskej útočnej vojne voči Ukrajine

15.7.2022   
               
               
                  SK
               
               
                  Úradný vestník Európskej únie
               
               
                  L 188/147
               
            
         ROZHODNUTIE RADY (EÚ) 2022/1223
         z 12. júla 2022
         o pridelení finančných prostriedkov, ktorých viazanosť bola v rámci projektov realizovaných z 10. a 11. Európskeho rozvojového fondu zrušená, na účely financovania opatrení na riešenie krízy v oblasti potravinovej bezpečnosti a hospodárskeho otrasu v afrických, karibských a tichomorských krajinách (AKT) po ruskej útočnej vojne voči Ukrajine
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na Vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s dohodou o partnerstve AKT – ES a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o ES (1) (ďalej len „vnútorná dohoda o 10. ERF“), a najmä na jej článok 1 ods. 5,
         so zreteľom na Vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na roky 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie (2) (ďalej len „vnútorná dohoda o 11. ERF“), a najmä na jej článok 1 ods. 4 a 5,
         so zreteľom na návrh Európskej komisie,
         keďže:
         
                     (1)
                  
                  
                     Po ruskej útočnej vojne voči Ukrajine sa situácia v oblasti potravinovej bezpečnosti na svete prudko zhoršuje a mnohé postihnuté krajiny patria k najmenej rozvinutým krajinám alebo krajinám s nízkym príjmom a nedostatkom potravín.
                  
               
                     (2)
                  
                  
                     Suma 3 miliardy EUR je už naplánovaná v rámci geografického piliera Nástroja susedstva a rozvojovej a medzinárodnej spolupráce – Globálna Európa, zriadeného nariadením Európskeho parlamentu a Rady (EÚ) 2021/947 (3). Z tejto sumy bolo v afrických, karibských a tichomorských krajinách (AKT) vyčlenených 2,3 miliardy EUR na financovanie opatrení v oblasti poľnohospodárstva, výživy, vody a sanitácie v rokoch 2021 až 2024. Vzhľadom na rozsah potrieb a očakávané dôsledky by sa mali mobilizovať dodatočné prostriedky na podporu najviac postihnutých partnerských krajín.
                  
               
                     (3)
                  
                  
                     Únia sa blíži k úplnému plneniu pôvodného rozpočtu na humanitárnu pomoc v súvislosti s potravinovou bezpečnosťou a súvisiacimi potrebami v krajinách AKT, ktoré boli identifikované pred začiatkom ruskej útočnej vojny na Ukrajine. Vzhľadom na mimoriadne ťažkú situáciu v oblasti potravinovej bezpečnosti v krajinách AKT treba tieto finančné prostriedky doplniť o primerané zdroje, aby bolo možné reagovať na ďalšie zhoršovanie humanitárnych potrieb a zabezpečiť kontinuitu spolupráce od krízy k stabilným podmienkam rozvoja.
                  
               
                     (4)
                  
                  
                     Európska rada vo svojich záveroch z 24. – 25. marca 2022 vyzvala Komisiu, aby uprednostnila prácu na globálnej potravinovej bezpečnosti a cenovej dostupnosti, a to najmä podporou potravinovej bezpečnosti a poľnohospodárstva na Ukrajine a v najzraniteľnejších a najohrozenejších tretích krajinách.
                  
               
                     (5)
                  
                  
                     Európska rada vo svojich záveroch z 30. – 31. mája 2022 vyzvala Komisiu, aby preskúmala možnosť mobilizácie rezerv z Európskeho rozvojového fondu (ďalej len „ERF“) na podporu najviac postihnutých partnerských krajín.
                  
               
                     (6)
                  
                  
                     Rada vo svojich záveroch z 20. júna 2022 podporila reakciu Tímu Európa na globálnu potravinovú neistotu a vyzvala Komisiu, Európsku službu pre vonkajšiu činnosť (ďalej len „ESVČ“) a členské štáty, aby svoju finančnú podporu priorizovali na riešenie globálnej potravinovej bezpečnosti vrátane okamžitých humanitárnych potrieb, ktorá v prípade potreby zahŕňa finančnú a technickú pomoc pre krajiny dovážajúce potraviny, ako aj strednodobé až dlhodobé udržateľné potravinové systémy, v záujme lepšej odolnosti posilnenú miestnu výrobu a preskúmanie všetkých dostupných zdrojov financovania vrátane mobilizácie rezerv z ERF.
                  
               
                     (7)
                  
                  
                     Rada okrem toho zdôraznila, že je dôležité, aby Únia preukázala pevnú solidaritu prostredníctvom rýchlej a komplexnej reakcie založenej na účinnom multilateralizme, vychádzajúc z oznámenia Komisie z 23. marca 2022 o zaistení potravinovej bezpečnosti a posilnení odolnosti potravinových systémov a stavajúc na troch pilieroch misie pre odolnosť v oblasti potravín a poľnohospodárstva (FARM) – obchode, solidarite a výrobe, ktoré Európska rada uvítala a ktoré sú v plnom súlade so skupinou OSN pre globálnu reakciu na krízy (GCRG) a inými príslušnými medzinárodnými iniciatívami, najmä s Globálnou alianciou pre potravinovú bezpečnosť, ktorú iniciovala skupina G7.
                  
               
                     (8)
                  
                  
                     Vzhľadom na významný vplyv v rôznych krajinách AKT by výnimočná mobilizácia finančných prostriedkov z projektov v rámci 10. a 11. ERF, ktorých viazanosť bola zrušená, mala umožniť Únii a jej členským štátom zintenzívniť ich reakciu na krízu, pričom je potrebné venovať osobitnú pozornosť najzraniteľnejším a najohrozenejším krajinám AKT.
                  
               
                     (9)
                  
                  
                     Z týchto fondov by sa mali financovať opatrenia s cieľom poskytovať podporu výroby potravín a odolnosti potravinových systémov, humanitárnu pomoc a makroekonomickú podporu s cieľom zabezpečiť makroekonomickú stabilitu, pomôcť znovu získať fiškálny priestor a navýšiť medzinárodné rezervy najmä prostredníctvom multilaterálnych subjektov. Tieto finančné prostriedky by mali zahŕňať podporné výdavky uvedené v článku 6 vnútornej dohody o 11. ERF.
                  
               
                     (10)
                  
                  
                     Podľa článku 153 Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (4) sa podiel Spojeného kráľovstva na týchto finančných prostriedkoch opätovne nepoužije.
                  
               
                     (11)
                  
                  
                     Vzhľadom na to, že v článku 14 ods. 3 vnútornej dohody o 11. ERF sa stanovuje, že táto dohoda má zostať v platnosti tak dlho, ako je to potrebné na úplné uskutočnenie všetkých operácií financovaných v rámci Dohody o partnerstve AKT – EÚ, táto skutočnosť sa vykladá v tom zmysle, že to zahŕňa aj súčasnú výnimočnú mobilizáciu finančných prostriedkov, ktorých viazanosť bola zrušená, z 10. a 11. ERF, na účely financovania opatrení na riešenie krízy v oblasti potravinovej bezpečnosti a hospodárskeho otrasu v partnerských krajinách AKT po ruskej útočnej vojne voči Ukrajine.
                  
               
                     (12)
                  
                  
                     Tieto finančné prostriedky by sa mali použiť v súlade s pravidlami a postupmi uplatniteľnými na 11. ERF, ako sa stanovuje v nariadeniach Rady (EÚ) 2015/322 (5) a (EÚ) 2018/1877 (6).
                  
               
                     (13)
                  
                  
                     Opätovne použité finančné prostriedky z 10. ERF, ktoré neboli predtým viazané v súlade s článkom 1 ods. 3 vnútornej dohody o 11. ERF alebo ktorých viazanosť bola zrušená v súlade s článkom 1 ods. 4 uvedenej dohody, majú zostať zdrojom 10. ERF podľa článku 1 ods. 2 písm. a) vnútornej dohody o 10. ERF.
                  
               
                     (14)
                  
                  
                     Opätovne použité finančné prostriedky z 11. ERF, ktoré predtým neboli viazané alebo ktorých viazanosť bola zrušená v súlade s článkom 24 ods. 5 nariadenia (EÚ) 2018/1877, majú zostať zdrojom 11. ERF podľa článku 1 ods. 2 písm. a) vnútornej dohody o 11. ERF,
                  
               PRIJALA TOTO ROZHODNUTIE:
         
            Článok 1
            
               1.   Na účely financovania opatrení na riešenie krízy v oblasti potravinovej bezpečnosti a hospodárskeho otrasu v krajinách AKT v dôsledku ruskej útočnej vojny voči Ukrajine sa výnimočne prideľuje suma do výšky maximálne 600 000 000 EUR z finančných prostriedkov, ktorých viazanosť bola v rámci projektov realizovaných z 10. a 11. ERF zrušená.
            
            
               2.   Finančnými prostriedkami uvedenými v odseku 1 by sa mali financovať opatrenia s cieľom poskytnúť podporu nasledovne:
               
                           —
                        
                        
                           maximálne 350 000 000 EUR na výrobu potravín a odolnosť potravinových systémov,
                        
                     
                           —
                        
                        
                           maximálne 150 000 000 EUR na humanitárnu pomoc a
                        
                     
                           —
                        
                        
                           maximálne 100 000 000 EUR na makroekonomickú podporu.
                        
                     
            
               3.   Zo sumy uvedenej v odseku 1 sa maximálne 488 000 000 EUR pridelí z 10. ERF a maximálne 112 000 000 EUR sa pridelí z 11. ERF. Z týchto finančných prostriedkov sa na podporné výdavky, ktoré vzniknú Komisii, pridelí maximálne 18 000 000 EUR.
            
            
               4.   Finančné prostriedky uvedené v odseku 1 sa musia použiť na finančné záväzky v súlade s pravidlami a postupmi uplatniteľnými na 11. ERF, ako sa stanovuje v nariadeniach (EÚ) 2015/322 a (EÚ) 2018/1877.
            
         
         
            Článok 2
            Toto rozhodnutie nadobúda účinnosť dňom nasledujúcim po jeho prijatí.
         
         
            V Bruseli 12. júla 2022
            
               
                  Za Radu
               
               
                  predseda
               
               Z. STANJURA
            
         
         
            (1)  Ú. v. EÚ L 247, 9.9.2006, s. 32.
         
            (2)  Ú. v. EÚ L 210, 6.8.2013, s. 1.
         
            (3)  Nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009 (Ú. v. EÚ L 209, 14.6.2021, s. 1).
         
            (4)  Ú. v. EÚ L 29, 31.1.2020, s. 7.
         
            (5)  Nariadenie Rady (EÚ) 2015/322 z 2. marca 2015 o vykonávaní 11. Európskeho rozvojového fondu (Ú. v. EÚ L 58, 3.3.2015, s. 1).
         
            (6)  Nariadenie Rady (EÚ) 2018/1877 z 26. novembra 2018 o rozpočtových pravidlách, ktoré sa vzťahujú na 11. Európsky rozvojový fond, a o zrušení nariadenia (EÚ) 2015/323 (Ú. v. EÚ L 307, 3.12.2018, s. 1).